**2016./2017. gada Valsts konkursa mākslā skolu metodiskā darba (planšetes) ekspozīciju izvērtējums**

Norises vieta: Jāņa Simsona Madonas Mākslas skola

Norises laiks: 2017.gada 28.-29.aprīlis

Vērtēja:

Iveta Gudeta - Valmieras Mākslas vidusskolas direktora vietniece metodiskajā darbā.

Ieva Leismane - PIKC Liepājas Mūzikas, mākslas un dizaina vidusskolas mākslas struktūrvienības vadītājas vietniece.

Andra Zvirbule - PIKC Liepājas Mūzikas, mākslas un dizaina un vidusskolas pedagogs.

Kristīne Binduka - Rēzeknes Mākslas un dizaina vidusskolas Mākslas skolas vadītāja.

**Alojas Mūzikas un mākslas skola** –„Burts kā vizuāls tēls” Laba planšetes kompozīcija, izpildījums. Sniegts uzdevuma definējums, sasniedzamais mērķis, pievienota informācija par mācību procesa gaitu, mērķauditoriju. Bērnu darbos atspoguļojas sapratne par burtu kā zīmi, kā izteiksmes līdzekli kompozīcijā. Darba vizualizācija priecē.

**Alūksnes mākslas skola** – stilizācijās ļoti labas, radošas interpretācijas par vienu augu (piemēram, zirni). Tējas iepakojums novests līdz gatavības stadijai, veiksmīgas piegrieztnes melnbaltās variācijas. Metodiski skaidri aprakstīti uzdevumi un vizuāli ļoti labi sakārtota planšete.

**Ādažu mākslas un mūzikas skola** -,,Kurpju strops”. Uzteicams izpētes darbs, kas licis audzēkņiem sadarboties, aizdomāties un pafilozofēt: ,,ir jautājumi … rodas atbildes”. Grafiskais dizains kā viens etaps no produkta izpētes un izveides procesa. Planšetē nedaudz par daudz teksta laukuma. Paldies par padziļināto izpēti un domāšanu!

**Bolderājas MMS** Lakonisks, skaidrs laukumu kārtojums planšetē. Precīzi formulēti mācību uzdevumi, kas ļoti pārskatāmi atklāj tēmas sarežģītību. Gala rezultāta sasniegšanai nepieciešamo starpuzdevumu secīga tekstuāla un fotogrāfiju informācija ir konstruktīva, labi pārskatāma . Vērtīgs, labi nolasāms, saprotams metodiskā materiāla pieteikums.

**Baldones mākslas skola** –saprotami veidota planšetes kompozīcija, labs noformējums. Viegli uztverams un saprotams mācību uzdevuma atspoguļojums. Audzēkņu darbos jaušams bērnišķīgums, tas labi, bet burtu lietojums, kā laukuma kompozīcijas elements, nesasniedz grafiskā dizaina labākos paraugus. Viss vēl ir procesā.

**Bauskas mākslas skola** –četru audzēkņumācību darbi no koncepcijas līdz idejas vizualizācijai. Mācību uzdevuma iecere un rezultāts sasniegts. Vēlams pievērst uzmanību grafiskā dizaina kompozīcijai arī metodiskajā planšetē (piemēram, teksta lietojums, burtu lielums pret laukumu, arī skolas nosaukums grūti pamanāms).

**Berģu mūzikas un mākslas skola** Planšetes grafika vizuāli pievilcīga, interesantas pamatformu (apļa, kvadrāta, trijstūra) interpretācijas. Diemžēl iztrūkst pielietojuma, palicis dekoratīvā stadijā, ļoti labi varētu turpināt šo iesildīšanās uzdevumu līdz tikpat labam grafiskam dizainam.

**Bēnes Mūzikas un mākslas skola** prezentē uzdevumu, kura saturs ir idejas darbā ar grafiskajiem elementiem. Saturiski bagāta planšete, norādīti vecuma posmi, pārskatāma informācija. Vairāki nelieli, bet rosinoši uzdevumi.

**Daugavpils Dizaina un mākslas vidusskolas “Saules skola” Bērnu mākslas skola** prezentē uzdevumu “Vārds - tēls”. Lakoniska, viegli uztverama planšete. Iztēli rosinošs uzdevums 11 – 14 gadus veciem bērniem. Burtveidola apguve šeit varbūt nav jāuzsver, jo uzdevumā tas veidojas pēc nejaušības principa. Burtveidola dizainā svarīga ir burta anatomija, veidošanas principi, kopsakarības.

**Dagdas MMS** Skolas planšete atkārto Valsts konkursa jaunākās grupas darbu noformējuma nosacījumus, kas skatītājam – mākslas skolas skolotājam ir jau zināma.Konfektes iepakojums tiek atrisināts, atklājot divus uzdevumus un iepakojumu gatavā un izklātā veidā. Skatītājam pārskatāmāka būtu tekstuālās informācijas sasaiste ar darba posmiem.

**Dobeles MS** Metodiskais materiāls piesaista uzmanību ar skolas vēlmi parādīt pēc iespējas vairāk . Iepakojuma uzdevums atklāts daudzās tā stadijās pietiekoši skaidri, ar izteiksmīgām foto un atbilstošu tekstu. Visu uzdevuma posmu secīgai izpildei līdzi ļauj sekot viena autora darba fotogrāfijas, kas atklāj virkni ar darba tapšanas un eksponēšanas stadijām. Tā ir vērtīga metodiskā informācija.

**Engures MMS** Planšetē informācija ir salikta vizuāli pārskatāmā veidā, teksts paskaidro attēlus.

Problēma - atspoguļoto uzdevumu skaits planšetē ir liels, un tikai gatavā rezultāta foto neatklāj darba procesa stadijas. Vērtīgāk būtu atklāt mazāk tēmas, bet akcentēt viena uzdevuma posmus un sasniegumus bērnu darbos. bet etes kompozīcija,s forma”

**Gulbenes Mākslas skola** – **„**Grafiskais dizains un dabas forma”. Vizuāli izteiksmīga planšetes kompozīcija. Fiksēta gan audzēkņu darbība, gan arī darba rezultāts. Vizuāli saprotams uzdevums. Ieguldīts liels darbs.

**Inešu pamatskola**

Ļoti labs bērnu darbu un darba procesa atspoguļojums spēlējoties ar burtu. Veiksmīgi atklātas darba stadijas un uzdevuma beigu posms – sašūtie burti. Solis dizaina virzienā būtu teksta ievietošana laukumā, teksta apvienošana ar citiem laukumiem utt.

**Inčukalna novada mūzikas un mākslas skola** – Izcils metodiskais materiāls no augu izpētes līdz stilizācijai un fona rakstam. Planšete noformēta lakoniski, saprotami – skatītājs viegli var izsekot uzdevumam, kas metodiski attīstās.

**Ilūkstes Mūzikas un mākslas skola „**Konfekte**” -** struktūra, ideja, krāsa. Metodiskais materiāls sniedz ieskatu audzēkņu darbu rezultātos. Tie ir mīlīgi, bērnišķīgi. Pietrūkst informācija par darbu autoriem, konfekšu nosaukumi ir lieliski, bet ne burtu lietojums kompozīcijā.

**Jēkabpils mākslas skola** Skeitborda dēļa grafiskais dizains. Ļoti laba ideja veidot sev saprotamai, mūsdienīgam produktam grafisko dizainu. Veiksmīga ir fotosesija ar savu dizainu uz reāla dēļa, kurā var pārbaudīt savu izstrādāto ieceri no skices līdz realizācijai.

**Jaunannas Mūzikas un mākslas skola** Gatavi darbi, salīmēti uz planšetes sniedz skatītājam informāciju par rezultātu, bet neparāda darba procesu, kura laikā ir svarīgi izpētīt esošo situāciju , apskatīt analogus , izdomāt savu nosaukumu, atrast savam nosaukumam atbilstošu tēlu, burtveidolu, savienot tos kopā utt., jo metodiskais materiāls ir vērtīgs materiāls, attēlojot ceļu kā tikt līdz labam rezultātam.

**Jelgavas mākslas skola** Var uzteikt iepakojuma maketu teicamo kvalitāti, lakonisko grafisko dizainu un niansētās, estētiski izcilās variācijas. Viss gatavs lietošanai!

Iepakojumi, salīmēti uz planšetes sniedz skatītājam informāciju par rezultātu, bet neparāda darba stadijas. Šajā gadījumā, iespējams, būtu svarīgi nosaukt uzdevuma ierobežojumus vērtīga rezultāta ieguvei. Skolotājs, kas gribētu sasniegt tādu rezultātu izmantojot šo metodisko materiālu, noteikti netiks skaidrībā, kā mācību stundās iegūt tik kvalitatīvu iepakojumu.

**Jāņa Simsona Madonas mākslas skola** prezentē uzdevumu “Ceļš uz iepakojumu zāļu tējai”. Planšete labi uztverama, noskaņa radīta atbilstoši uzdevumam, tēmai. Uzdevums veiksmīgs, brīnišķīgas stilizācijas, kas tiek pielietotas pēc moduļa principa un izmantotas iepakojuma dizainā.

**Jura Soikāna Ludzas mākslas skola** prezentē uzdevumu, kura saturs ir konfektes iepakojuma grafiskā risinājuma elementi. Planšete pārskatāma, saprotama, viegli uztverama. Labs uzdevums jaunākās vecuma grupas bērniem, bet nevarēju saskatīt ar kādu vecuma grupu strādāts pie konkrētā uzdevuma. Un rodas jautājums, vai 5 krāsas ir ierobežots krāsu daudzums?

**Jūrmalas mākslas skola** Forma, funkcija, reklāma. Suvenīrs pilsētai vai skolai. Diezgan sarežģīts uzdevums izdomāt suvenīru, iepakojumu un grafisko dizainu, bet izskatās, ka bērni brīnišķīgi tikuši galā ar šo uzdevumu. Vēl gribas uzteikt skolu - šis uzdevums ir veicinājis lokālpatriotismu – ar ko varam lepoties, ar ko varam dalīties.

**Krimuldas Mūzikas un mākslas skola** Ekspozīcijā atspoguļota interesanta un vienlaikus mērķtiecīga pieeja kā pētīt augļa formas ar mērķi to stilizēt un izmantot iepakojumam – zīmēt uz jau sagatavota laukuma, veidot klājošo rakstu. Dizaina uzdevumu informācija pasniegta skaidri un pārskatāmi.

**Kārļa Kažociņa Madlienas Mūzikas un mākslas skola** „Pārsteigums”- grafiska kompozīcija dāvanu maisiņam un kastītei. Planšete lakoniska, ir nepieciešamā informācija par darba mērķi, uzdevumu un rezultātu. Ilustratīvajā materiālā rūpīgs, precīzs audzēkņu darbs, veiksmīga laukuma kompozīcija, bet, laukumos, kur pievienots teksts (burtu laukums), audzēkņiem pietrūkst prasmes.

**Kandavas Mākslas un mūzikas skola** „Saldie burti”. Planšetē daudz vizuālās informācijas, tā ir grūti uztverama kompozicionālā risinājuma dēļ. Planšete ir kā krāsaina ilustrācija, bet grūti uztverama kā metodiskais līdzeklis.

**Ķekavas Mākslas skola** prezentē uzdevumu, kura saturs ir apgleznotas pūra lādes. Stāsts, kā senas lietas kalpo par iedvesmas avotu jaunām. Pūra lāde arī kā “iepakojums”. Netradicionāls, jauks uzdevums. Skaidrs mērķis un uzdevumi. Pozitīvi, ka skolā ir atsevišķs priekšmets - dizaina pamati. Planšetes dizains skaidrs, korekts.

**Lubānas Mākslas skola** prezentē iepakojuma uzdevumu Lubānas amatniekiem, vecāku un savas sapņu profesijas logo. Divi plaši uzdevumi, kas prezentēti planšetē, kas ir raiba un grūti uztverama.

**Maijas Pīlāgas Lēdurgas mākslas un mūzikas skola** prezentē „Manas garšīgākās konfektes” (9- 10 gadīgi skolēni), „Smūtija sastāvdaļas” (11-12 gadīgi skolēni). Planšete ir lakoniska, atspoguļots mācību darba rezultāts, bet ne ceļš uz rezultātu, pietrūkst mācību uzdevuma apraksts vai darbības procesa atspoguļojums. Planšete ir estētiski noformēta.

**Māras Muižnieces Rīgas mākslas skola** prezentē etiķetes dizainu smūtija glāzei. Planšetes salikums ļoti labs, skatītājam skaidri uztverams un saprotams. Uzdevums skaidri aprakstīts. Gribas uzteikt izcilās audzēkņu skices, burtveidolus un gala produktu smūtija dizainam. Paldies skolotājai un talantīgiem audzēkņiem!

**Ogres Mākslas skola**

Mācību uzdevuma pasniegums pēc satura atbilstošs, bet grūti salasāms. Audzēkņu darbi izteiksmīgi un pārliecinoši. Katra uzdevuma nodalīšana palīdz uztvert pārbagāto vizuālo informāciju. Diemžēl teksts ir grūti salasāms.

**Pļaviņu Mūzikas un mākslas skola**

Labi noformēts, viegli uztverams un saprotams mācību uzdevuma atspoguļojums. Vienkārši, atraktīvi un izteiksmīgi! Būtiski, ka atklāts darba process un rezultāts .

Jau uzdevuma nosacījumos paredzētais produkta logs ir papildus uzdevums bērniem un vērtīga informācija skatītājam - skolotājam , jo būtiska ir katra uzdevuma nianse, kas palīdz nonākt līdz labam rezultātam.

**Pārdaugavas Mūzikas un mākslas skola** prezentē dubultplanšeti „Burts kā dizaina objekts”. Metodiskais materiāls veidots ciešā saistībā ar Valsts konkursa nolikumu. Skaidri definēts uzdevums, mērķis, mācību procesa apraksts, rezultāts, izmantojamie materiāli, pievienoti arī burtu veidu paraugi. Šis metodiskais līdzeklis pārliecinoši atspoguļo pedagogu profesionalitāti un mācīšanas metodes!

**PIKC Liepājas Mūzikas, mākslas un dizaina vidusskolas, struktūrvienība Bērnu mākslas skola** Metodiskās planšetes tēma ,,Montas dzimšanas diena”. Fotosesijā atainota gatavošanās dzimšanas dienai un redzami grafiskā dizaina uzdevumu gala rezultāti, bet uzdevumu metodiskā izklāsta - vizuāla, vai tekstuāla informācija iztrūkst.

**Rēzeknes Mākslas un dizaina vidusskolas Mākslas skola** prezentē uzdevumu, kura saturs ir iepakojums un aplikācijas tehnikas pielietojums. Vēlams būtu zināt vecuma grupu, kas atbilst prezentētajam uzdevumam. Uzdevums var būt bez izpētes procesa, ja tiek apskatīta viena veida forma, taču saturam būtu nepieciešams dziļāks izpētes process. Planšete viegli uztverama, korekta.

**Salacgrīvas Mākslas skola** prezentē materiālu “Līnija, burts, vārds”.Veiksmīgs, interesants darba uzdevums, process un rezultāts. Planšetes kompozīcija lakoniska, viegli uztverama. Teicams darbs.

**Saldus Mākslas skola** prezentē uzdevumus dažādosmācību priekšmetos – no zīmējuma līdz dizaina priekšmetam. Izvēlētā tēla – pūces – iesaistīšana atšķirīgos mācību uzdevumos lieliski parāda dažādus veidus tēla izmantošanai grafikas dizainā. Tekstuālā informācija grūti salasāma. Vizuāli pievilcīgs planšetes noformējums.

**Tukuma mākslas skola** Planšetē atspoguļotie uzdevumi radoši, saistībā ar iepakojuma tēmu. Grūti uztverama, haotiska planšete.

**Ugāles Mūzikas un mākslas skola** prezentē uzdevumu, kura saturs ir smūtija idejas un iepakojuma radīšana. Planšete prezentē darbu pie konkursa 2. kārtas uzdevuma. Pozitīvais – darba lapas produkta izpētei, degustācijas process. Mazliet neizprotamas iepakojuma dizaina idejas un planšetes kompozīcija.

**Viesītes Mūzikas un mākslas skola** Grafiskais dizainsjubilejas konfekšu kastei. Interesants uzdevums, izpildījums izteiksmīgs, teksta un ilustrācijas laukumu attiecība saskaņota, veikums atbilstošs vecuma grupai. Planšetes noformējums korekts, pievienotā informācija papildina vizuālo rezultātu.

**Valkas mākslas skola** Iepakojuma fona raksts, linogriezums. Planšetes sakārtojums atturīgs, pārskatāms un saprotams.

Telpisks risinājums fona rakstos, varētu attīstīt ideju par braila rakstu grafiskā vai iepakojuma dizainā, kā ievads universālā dizaina principos.

*Planšetu izvērtējums, diemžēl skolas nav fiksētas*

**“Monotīpija iesaiņojumu dizaina izstrādē”**

Interesanta ir Antonio Gaudi daiļrades iepazīšana caur elementiem, kas tiek pielietoti papīra apdrukā, taču burtveidola nozīme tiek pazaudēta, līdz ar to veidojas mazliet nepārdomāts uzdevums. Planšete viegli uztverama.

**“Saldumu pētījumu laboratorija”**

Piemērots uzdevums jaunākajai vecuma grupai saistībā ar konkursa uzdevumu. Skaidrs uzdevums un mērķi. Planšetes kompozīcija atbilstoši uzdevumam.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ieva Leismane:** Paldies visām skolām, kas veidoja metodisko materiālu, lai mēs savstarpēji varētu bagātināt viens otru. Paldies visiem iesaistītajiem skolotājiem un audzēkņiem! Īpašs paldies Madonas skolas kolektīvam par sirsnīgo uzņemšanu, izcilo izstādes iekārtošanu un labajām idejām!

**Andra Zvirbule:** Kultūrizglītībā mācību darbs ir balstīts uz kompetencēm, mācību priekšmeti papildina cits citu un apgūtās prasmes atspoguļojas audzēkņu darbos un metodiskajos materiālos.

Kopējais iespaids labs, tendence – biežāk materiālu sagatavošanā izmantotas mūsdienu tehnoloģijas, kas apliecina pedagogu daudzpusīgās prasmes, bet ne vienmēr dizaina jomā.

Ekspozīcijas iekārtojums skolā būtu pārskatāmāks, ja metodisko darbu planšetes nebūtu izvietotas pēc nejaušas vietas izvēles principa visās skolas telpās.

Pārliecinoša, daudzveidīga, pārsteidzoša ir ekspozīcija muzejā. Brīnišķīgas ir bērnu idejas, bet dažkārt pietrūkst prasmes tehniskajā izpildījumā (grafiskajā dizainā - zīmju, burtu lietojumā, stilizācijā u.c.)

Paldies Madonas kolēģiem par ieguldīto darbu!

No Valsts konkursa nolikuma: *uzdevumi: „4.1. attīstīt audzēkņu izpratni par grafikas dizainu, izprotot burtveidola, teksta, izteiksmes līdzekļu un kompozīcijas nozīmi dizainā; 4.2. veicināt audzēkņu izpratni par dizainu kā procesu, par secīgu dizaina idejas attīstību, tās atbilstību funkcijai un mērķauditorijai.*

Vairāku skolu metodiskajos materiālos neatspoguļojas izpratnes veidošanas ceļš uz burtveidola, teksta, izteiksmes līdzekļu lietojumu kompozīcijā, par secīgu dizaina idejas attīstību, par audzēkņu vispusīgu gatavošanu grafiskā dizaina konkursam atbilstoši vecuma posmam. Taču rezultāts priecē!